Lego-blokkies gee verbeelding vlerkeDie toring, of sogenaamde tallboy, staan ‘n allemintige 6,3 meter hoog (Foto: Maroela Media) “As ek bymekaar tel hoeveel geld ek die afgelope vier jaar aan Lego bestee het, kon ek maklik al ŉ klein voertuig gekoop het.” Só vertel Quinton Venter, ŉ Lego-entoesias van Centurion en lid van die Suid-Afrikaanse Lego User Group (ZALUG), wat pas die wêreld se hoogste Lego-toestel op die Brickfair by die Menlyn-winkelsentrum in Pretoria uitgestal het. Venter het as ondersteuner van die span ook modules vir die toestel, wat in Lego-kringe as ŉ great ball contraption (GBC) bekend staan, gebou. Die kontrepsie, wat net uit Lego gebou word, vervoer plastiekballe al in die rondte met behulp van meganismes en vervoerbande. Hoewel die span aanvanklik gemik het om die toring, of sogenaamde tallboy, ŉ allemintige 7,1 m hoog te bou, het hy uiteindelik slegs ŉ hoogte van 6,3 m bereik. “Die druk op die blokkies was te veel en daarom het ons besluit om op 6,3 m halt te roep,” verduidelik Venter. Sy eie Lego-skepping, ŉ lanseerfasiliteit wat hy uit al die nuutste ruimtestelle – met vuurpyle en al – gebou het, is ook tydens die Brickfair vertoon. Hy het oor ŉ tydperk van drie maande aan dié skepping gewerk. “Dit bewys hoe tydsaam hierdie stokperdjie is,” sê Venter, wat byvoeg dit is “terapeuties” om met dié kleurvolle blokkies te werk. “As vierjarige het ek begin Lego bou en dit het my verbeelding vlerke gegee. Ek was van jongs af mal daaroor om ruimtetuie te bou wat op vreemde planete besoek kon aflê. Ek het tot in my matriekjaar Lego gebou.” Sy belangstelling in Lego-blokkies het egter getaan soos wat die lewe besiger geraak het, maar hy het sy liefde vir dié Deense speelgoed sowat vier jaar gelede herontdek. “Vriende van my, wat ook groot Lego-entoesiaste is, het my gevra om te kom help herbou aan stelle wat hulle moes afbreek toe hulle verhuis het. Hulle het massiewe Lego-versamelings en daar het ek eers begin om die bekende Wall-E-robot te bou en daarna het ek die Big Bang Theory-woonstel, die Colosseum en die Titanic gebou.” Die Lego-gogga het hom behoorlik weer gebyt. “Baie mense is onder die wanindruk dat Lego net vir kinders is. Dit is egter baie terapeuties om te bou, maar dit is ook vet pret. So elke paar maande nooi ons ook ŉ paar vriende wat dit geniet om Lego te bou oor vir ŉ kuier, en dan gee ons vir elkeen ŉ Lego-stel om te bou terwyl ons kuier. “Vir ons is dit net ŉ ander manier om sosiaal te verkeer terwyl ons doen waarvan ons hou,” vertel Venter. Volgens Venter was hy self verstom oor die skeppings wat vanjaar by die Brickfair uitgestal is. Die ZALUG se spesiale belangstellingsgroep het ook vanjaar op kasteelskeppings gefokus. “Daar was minstens 20 000 blokkies wat deel gevorm het van die kasteeluitstalling. Die Colosseum op sy eie bestaan uit sowat 9 000 blokkies.” Venter verduidelik dat die Lego-skeppings in kratte of kartonbokse vervoer word na die uitstallings en dat dit ure kan neem om die skeppings weer aanmekaar te sit vir die vertoning. “Ons geniet dit ook om by die uitstalling teenwoordig te wees om mense se vrae te beantwoord. Mense stel altyd belang in die storie agter die modelle, en die bouers gaan ook uit hulle pad om ŉ goeie storie met hulle stukke te vertel.” Hoewel dit ŉ duur stokperdjie is, is dit die enigste stokperdjie waarvoor hy tyd het. Hy het ook soveel Lego-blokkies dat hy onlangs die buitekamer op sy erf in ŉ vertrek wat aan Lego toegewy word, omskep het. “In vergelyking met wat ander mense aan bergfietse en gholfuitstappies bestee, is my stokperdjie nie soveel duurder nie,” sê Venter glimlaggend.